作者：赵闻礼
词牌/韵律：贺新郎

paragraphs: 池馆收新雨。
耿幽丛、流光几点，半侵疏户。
入夜凉风吹不减，冷焰微茫暗度。
碎影落、仙盘秋露。
漏断长门空照泪，袖纱寒、映竹无心顾。
孤枕掩，残灯炷。
练囊不照诗人苦。
夜沉沉、拍手相亲，呆儿痴女。
栏外扑来罗扇小，谁在风廊笑语。
竞戏踏、金钗双股。
故苑荒凉悲旧赏，怅寒芜、衰草隋宫路。
同磷火，遍秋圃。